Liitupiippu

Liitupiippu (myös savipiippu) on savesta valmistettu historiallinen tupakointiväline. Nimestään huolimatta liitupiippuja ei ole tehty liidusta, vaan yleensä valkoisesta savesta. Myös musta- ja punasavisia liitupiippuja valmistettiin. Liitupiiput olivat Euroopassa yleinen piipputyyppi 1500-luvulta 1800-luvulle. Erityisen suosittuja ne olivat 1600-luvulla.Pipan genom tiderna Tobaks & Tändsticksmuseum. Viitattu 24.5.2013.  Piippujen pääasiallisia valmistajamaita olivat Englanti ja Alankomaat. 1900-luvun alussa savukkeiden yleistyminen hävitti aiemmin yleisen liitupiipputeollisuuden lähes kokonaan.

Liitupiiput ovat yleisyytensä vuoksi merkittävä arkeologisten kohteiden ajoittamisessa käytetty löytöryhmä.

 Historia 
Piipunvalmistuksen alkuvaiheet Euroopassa
Englannissa piipunvalmistus alkoi todennäköisesti Lontoossa pian sen jälkeen, kun tupakka saapui maahan Pohjois-Amerikasta vuonna 1558.Åkerhagen 2006, s. 1. Aivan ensimmäiset piiput edustivat todennäköisesti Pohjois-Amerikan intiaanien käyttämiä malleja, mutta klassinen valkoinen liitupiippu kehittyi vuoteen 1580 mennessä. 

Englannista piipunvalmistus levisi pian englantilaisten sotilaiden mukana Hollantiin, missä se sai ensin jalansijan Amsterdamissa vuonna 1607 ja keskittyi vuodesta 1617 lähtien Goudaan. Alankomaat nousivat tärkeimmäksi piipunvalmistajaksi. Siihen vaikutti osittain maan kehittynyt keramiikkateollisuus, jonka laskusuhdanne vapautti englantilaisten piipunvalmistajien käyttöön monia polttouuneja. Piipunvalmistuksen menestystä Alankomaissa ei estänyt sekään, ettei piippuihin käytettyä hienoa valkoista savea esiintynyt siellä: korkealaatuinen savi tuotiin Englannista, Belgiasta ja Saksasta.

Vaikka useimmilla piipunvalmistusalueilla oli omat piipputyyppinsä, tuotettiin myös kansainvälisiä malleja.Åkerhagen 2006, s. 9. Yleisesti vanhimpien piippujen pesä on hyvin pieni, koska tupakka oli vielä 1600-luvun alussa kallista.Kritpipan som kulturbärare Tobaks & Tändsticksmuseum. Viitattu 24.5.2013.  Pesän koko kuitenkin kasvoi ajan myötä samalla kun piipun varsi piteni. 1740-luvulta lähtien piippujen koppia alettiin koristella kohokuvioin.Ainasoja 2003, s. 287–288.

Piipunpoltto levisi jo 1600-luvun kuluessa Euroopassa kaikkiin yhteiskuntakerroksiin.Ainasoja 2003, s. 291. Liitupiiput esiintyvätkin runsaina hollantilaisessa kultakauden taiteessa. Piippuja oli kuitenkin eri hintaisia ja laatuisia, joten liitupiiput heijastelivat yleisyydestään huolimatta omistajansa asemaa.Ainasoja 2003, s. 291–292.

Valmistuksen hiipuminen
Liitupiippujen tuotanto saavutti Britanniassa huippunsa 1840-luvulla, ja samaan aikaan kukoisti myös Ranskassa 1790-luvulla alkanut teollisuus.The Art and Archaeology of Clay Pipes Dawnmist Studio. Viitattu 3.9.2013. 1800-luvulla ja 1900-luvun alussa liitupiippujen kuva-aiheet kilpailivat monipuolisuudessaan, ja Saksassa, Ranskassa, Alankomaissa ja Hollannissa tuotettiin mielikuvituksellisesti muotoiltuja piippuja. Piippuja koristivat muun muassa eläinkuvat, logot, purjalaivat, iskulauseet ja eri aikakausien rakennukset.Aylo 1994, s. 6. Monin paikoin liitupiipun suosio romahti kuitenkin jo 1800-luvun alussa. Savukkeiden yleistyminen ensimmäisen maailmansodan jälkeen hävitti viimein liitupiippujen tuotannon lähes kokonaan, ja nykyään maailmassa toimii enää muutama liitupiipunvalmistaja. Nykyaikana liitupiiput ovat lähinnä pienen harrastajajoukon, kuten historianelävöittäjien, ylellisyystuote.The Art and Archaeology of Clay Pipes Dawnmist Studio. Viitattu 9.9.2013.

 Liitupiipunvalmistus Ruotsissa ja Suomessa 
Ruotsissa liitupiipunvalmistus alkoi ilmeisesti 1660-luvulla. Jo 1650-luvulla kaksi hollantilaista sai oikeuden valmistaa Tukholmassa piippuja, mutta ei tiedetä alkoiko valmistus. Suuren mittakaavan piipunvalmistus alkoi Tukholmassa 1700-luvulla, mutta jo 1800-luvulla suuret tehtaat lakkautettiin liitupiipun suosion laskiessa.250 000 kritpipor Stockholms Stadmuseum. Viitattu 24.5.2013.  Piipunvalmistus levisi 1700-luvun lopulla SuomeenkinAinasoja 2003, s. 287., ja vuosisadan kuluessa Ruotsin merkantilismia noudattanut tiukka tullipolitiikka johti siihen, että kotimaiset piiput syrjäyttivät hollantilaiset ja englantilaiset tuontipiiput.Ainasoja 2003, s. 292.

 Valmistaminen 
Liitupiipun valmistus on kolmivaiheinen prosessi: siihen kuuluu saviaineksen käsittely, piipun muovaaminen ja lopuksi sen polttaminen.Ainasoja 2003, s. 281. Puhdistetusta ja kaksi kuukautta seisseestä savesta muotoillaan piipunmallisia pitkoja, jotka leikataan tasamittaisiksi ja joiden annetaan kuivua osittain. Piippuun tehdään savukanava öljytyllä metallitikulla, minkä jälkeen piippu tikkuineen asetetaan öljyttyyn kaksipuoliseen muottiin. Lopuksi piipun pesä muotoillaan rautatulpalla ja valmis piippu irrotetaan muotista. Tämän jälkeen pinta vielä tasoitetaan, ja historiallisina aikoina tällöin myös lyötiin kopan kantaan valmistajan leima.

 Liitupiiput arkeologiassa 

Historiallisen ajan kaivauksilla liitupiippujen kappaleita esiintyy usein suurina massoina. Siksi liitupiipuista on arkeologiassa suurta apua ajoituksessa tutkittaessa keskiaikaa nuorempia kohteita.Ainasoja 2003. Koska piiput on usein mahdollista ajoittaa jopa vuosikymmenen tarkkuudella, ne auttavat määrittämään iän muille samasta yhteydestä tehdyille löydöille. Merkittävimpiä yksittäisiä liitupiippulöytöjä on noin 250 000 käyttämätöntä piippua vuodelta 1759 käsittänyt löytö Tukholmasta. Suomessa esimerkiksi Vrouw Marian hylystä on löydetty huomattavat määrät goudalaisia liitupiippuja.Tulonen, Essi: Vrouw Marian lasti ennen ja nyt Vrouw Maria – tutkielmia hylystä. 23.4.2003. Helsingin yliopisto. Viitattu 9.9.2013.

 Lähteet 
 Ainasoja, Mika: Liitupiiput ajoittajina ja yhteiskunnan peilaajina. Teoksessa 



Viitteet

 Aiheesta muualla 

 Dutch clay pipes from Gouda 
 Clay tobacco pipes and smoking in London  The Museum of London. 

Luokka:Arkeologiset esinetyypit
Luokka:Tupakointivälineet
Luokka:Tupakan historia
Luokka:Päihteiden polttaminen